אפרת ברוידא

אפרת ברוידא (נולדה ב-14 באפריל 1956) היא רופאה וחוקרת ישראלית, פרופסור מן המניין לרפואת ילדים בבית הספר לרפואה ע"ש גריי באוניברסיטת תל אביב. ברוידא נחשבת למומחית מובילה בישראל בתחום גסטרואנטרולוגיה של ילדים, מחלות מעי דלקתיות, תזונה רפואית, מחלות כבד בילדים ומבוגרים וטיפולים ביולוגיים מתקדמים. לאורך השנים פרסמה מחקרים מדעיים רבים וניהלה שיתופי פעולה עם חוקרים בישראל ובעולם. החל משנת 1997, מכהנת פרופ' ברוידא כסמנכ"לית המרכז הרפואי שמיר ומנהלת יחידת גסטרו ילדים.

 ביוגרפיה 
אפרת ברוידא נולדה ליחיאל ומלכה קפלן וגדלה בתל אביב. את לימודיה היסודיים עשתה בבית הספר תל חי ואת לימודיה התיכוניים סיימה בתיכון עירוני ה’ במגמה ביולוגית. את שירותה הצבאי ביצעה בחיל האוויר בין השנים 1974–1976.

בשנת 1982, סיימה את לימודיה בבית הספר לרפואה של הטכניון בחיפה ואת שנת הסטאז’ עשתה בבית החולים שיבא בתל השומר. בהמשך ביצעה מספר התמחויות קליניות: בין השנים 1984–1989 התמחתה ברפואת ילדים במרכז הרפואי שיבא והתמחות נוספת בגסטרואנטרולוגיה של מבוגרים השלימה בשנת 1992 במרכז הרפואי שמיר (אסף הרופא). החל מאותה שנה התמחתה בגסטרואנטרולוגיה של ילדים והחלה לעסוק בה במסגרת המרכז הרפואי שמיר.

בהמשך דרכה עברה השתלמויות מקצועיות בקינגס קולג' בלונדון בתחום מחלות כבד (1997) וביחידה לטיפול נמרץ בהשתלות כבד (2007). בשנת 2005 שהתה לצורכי מחקר קליני בפיברוזיס כבדי בבית החולים מאונט סיני בניו יורק.

פרופ' ברוידא מחזיקה בתואר שני במנהל מערכות בריאות (MHA) מהפקולטה לניהול באוניברסיטת תל אביב, ובנוסף סיימה תואר שני במינהל עסקים (MBA) מהפקולטה לניהול ע"ש רקאנטי. בשנת 2021 השלימה תוכנית דירקטורים במערכות בריאות באוניברסיטה העברית וההסתדרות הרפואית בישראל.

 קריירה רפואית 
ברוידא עוסקת ברפואה קלינית מאז 1989 כרופאה מומחית ברפואת ילדים ומאז 1992 כמומחית לגסטרואנטרולוגיה של מבוגרים וילדים. החל משנת 1997 עומדת בראש יחידת גסטרואנטרולוגיה ילדים, כבד ותזונה במרכז הרפואי שמיר (אסף הרופא), שם היא מובילה את תחום המחלות הדלקתיות של מערכת העיכול והטיפול הביולוגי בילדים.

בין השנים 2003–2005 שימשה כסמנכ"לית המרכז הרפואי שמיר, תפקיד שבמסגרתו הייתה אחראית על פיתוח שירותים רפואיים, יזמות מערכתית וניהול תהליכים ארגוניים. לאורך השנים שימשה גם כיועצת קלינית וחוקרת בכירה במוסדות שונים.

באקדמיה, מכהנת ברוידא כפרופסור קליני מן המניין בחוג לרפואת ילדים בבית הספר לרפואה ע"ש סאקלר באוניברסיטת תל אביב. משנת 2015 משמשת גם כמנחה בחוג לתקשורת וחינוך רפואי באוניברסיטה, תוך דגש על רפואה מותאמת-מטופל, חינוך לערכים ברפואה ושיפור מיומנויות תקשורת בקרב סטודנטים לרפואה.

 תחומי התמחות ומחקר 
תחום התמחותה המרכזי של פרופ' ברוידא הוא מחלות מעי דלקתיות כרוניות כגון קרוהן וקוליטיס, מחלת הצליאק, תזונה רפואית בילדים, מחלות כבד כרוניות, וטיפולים ביולוגיים בילדים ומתבגרים.

ברוידא הייתה ממובילות הכנסת הטיפול הביולוגי המתקדם בילדים בישראל ולקחה חלק בפיתוח כלים להערכת איכות חיים בקרב ילדים עם מחלות כרוניות. לצד פעילותה הקלינית, הובילה מחקרים קליניים רב-מרכזיים שתרמו לשינוי פרקטיקות רפואיות בינלאומיות.

בין פרסומיה

ברוידא פרסמה למעלה מ־160 מאמרים, סקירות מדעיות ופרקי ספר, בין היתר בכתבי עת יוקרתיים כגון Gastroenterology, Journal of Pediatrics, Journal of Pediatric Gastroenterology and Nutrition, Hepatology, ו-Pediatric Neurology. מבין פרסומיה הבולטים:
 “The Safety and Feasibility of a New Through the Scope Balloon Assisted Enteroscopy in Childen”, Broide E., Shalem T., Journal of Pediatric Gastroenterology and Nutrition, 2018 – מאמר פורץ דרך בבדיקת יעילות ובטיחות של שיטה חדשנית להדמיית המעי הדק בילדים.
 “Parental perspectives on pediatric inflammatory bowel disease disk application”, Naftali T., Richter V., Mari A., Khoury T., Shirin H., Broide E. Journal of Pediatric Neurology, 2021 – מחקר שפיתח והעריך כלי דיגיטלי לתמיכה בטיפול בילדים עם IBD והעמקת הדיאלוג עם הוריהם.

בין מאמריה המצוטטים ביותר נמנים מחקרים על קשר בין נוגדני צליאק להפרעות נוירולוגיות (2000), ועל מקרה נדיר של מחלת בירגר במעי (1993), שעדיין מוזכר בסקירות עדכניות.

 חיים אישיים 
פרופ’ ברוידא נשואה לד"ר אבי ברוידא, רופא מומחה ברפואה פנימית. לשניים שני בנים.

בשנות נעוריה ובגרותה שיחקה בליגת העל בכדורסל נשים, בין היתר במדי מכבי רמת חן, מכבי הר הכרמל, אליצור ראשון לציון ואגודת הספורט רמת השרון. ייצגה את ישראל בנבחרת הנערות בכדורסל באליפויות בין-לאומיות.

ברוידא חובבת ריקודים סלוניים ומשתתפת בתחרויות בין-לאומיות, חותרת חתירה אקדמית במועדון השייטים תל אביב ופועלת כרופאה מלווה בחברת "מגמה", המוציאה מסעות ג'יפים אתגריים לחו"ל.

 קישורים חיצוניים 
 האתר הרשמי של פרופ’ אפרת ברוידא
 עמוד הפרופיל של פרופ’ אפרת ברוידא באתר Infomed
 רשימת מאמרים ב-Google Scholar
 עמוד ה-ResearchGate של פרופ’ אפרת ברוידא




 הערות שוליים 

קטגוריה:רופאות ישראליות
קטגוריה:סגל אוניברסיטת תל אביב: רפואה
קטגוריה:ישראליות שנולדו ב-1956